Nainen ehti ansaita kymmeniä tuhansia euroja itse rakentamallaan huumeviljelmällä.

Esitutkinnassa selvisi, että nainen oli optimoinut viljelmänsä mahdollisimman huumepitoiseksi. POLIISI

Kasvihuoneet oli rakennettu maatilan ulkorakennuksen kahteen siiloon. POLIISI

POLIISI

68-vuotias mikkeliläisnainen on paljastunut ammattilaiseksi huumeviljelijäksi.

Poliisi löysi maatilan ulkorakennuksen kahdesta siilosta kasvattamot, joissa oli kymmeniä eri kasvuvaiheessa olleita kannabiskasveja. Nainen oli vuorannut siilot alumiinifoliossa ja virittänyt niihin tehokkaat valot sekä ajastimella toimivan lämmityksen.

Iso bisnes

Poliisin tekemässä kotietsinnässä löytyi yli viisikymmentä kasvia. Rikostutkinnassa kuitenkin selvisi, että kyse oli paljon laajemmasta kokonaisuudesta. Nainen oli ehtinyt viljellä kasvattamoissaan useita hamppusatoja, joiden pitoisuus oli erittäin korkea. Nainen tiesi, miten kasvien pitoisuus saadaan optimoitua, sillä hän oli harjoittanut vastaavaa viljelyä jo yli kymmenen vuotta sitten.

Naisen katsottiin kasvattaneen hamppua pelkästään bisnesmielessä. Esitutkinnan mukaan nainen ehti liki puolentoista vuoden aikana saada viljelmistään noin kuusi kiloa valmista marihuanaa. Huumeet hän oli myynyt kuuden euron grammahintaan.

Takavarikoiduista kasveista olisi tutkinnan mukaan saatu runsaat kaksi kiloa marihuanaa.

Nainen itse vähätteli tekoaan ja arvioi kannabissadot huomattavasti pienemmiksi kuin poliisi. Hän muutti vielä kertomustaan oikeudessa ja väitti satojen määrän olleen huomattavasti pienempi kuin mitä hän oli kuulusteluissa myöntänyt.

Syyttäjä pystyi kuitenkin osoittamaan muun muassa tilan sähkölaskuilla, koska viljely oli alkanut.

Heti vankilaan

Itä-Suomen käräjäoikeus katsoi naisen syyllistyneen törkeään huumausainerikokseen. Se tuomitsi Mirja-Leena Annikki Forsstenin kahdeksi vuodeksi ja kuudeksi kuukaudeksi vankeuteen. Lisäksi nainen joutuu maksamaan valtiolle rikoshyötynä saamansa 35 000 euroa.

Tuomio ei ole vielä lainvoimainen. Nainen passitettiin kuitenkin suoraan Mikkelin vankilaan.